Ego Stephanus, Sacro-Cesaris comes, universis notum facio quod dominus Eubo de Campo-Allemanni dedit monachis de Charitate viginti solidos annuales in censu de Mileto, et quittate fuerunt universe querele que inter ipsum et monachos vertebantur; Symonem quoque de Lavenderia cum uxore et omnibus heredibus ejus quittavit idem Eubo Deo et ecclesie beate Marie de Charitate imperpetuum. Monachi vero, pro viginti solidis, concesserunt domino Euboni duas lampades jugiter ardere ante duo altaria, videlicet sancti Joannis Baptiste et sancti Stephani protomartyris, in corona ecclesie, in perpetuum. Si vero terra in qua statutus est census aliquando vendi contigerit, monachi laudationes et venditiones habebunt cum censu. At si destructa vel vastata fuerit, monachi illam tenebunt, vel quibus voluerint accensibunt. Ego siquidem de cujus feodo prefata terra est, hanc eleemosynam bona fide laudavi, unde et presentem paginam sigillo meo roborari precepi. Anno incarnationis Dominice, millesimo centesimo septuagesimo. Nota Galterii cancellarii.